Polisiebeampte by die Bluff in Durban doodgeskietArgieffoto ŉ Polisiebeampte is Dinsdagaand tydens ŉ gewapende roof by ŉ vulstasie in die Bluff in Durban doodgeskiet. Lt.kol. Thulani Zwane, woordvoerder van die polisie, het gesê die skietery het omstreeks 21:00 by ŉ vulstasie in Edwin Swales-rylaan plaasgevind. Maroela Media verneem die beampte, van Brighton Beach-polisiestasie, wou saam met sy kollegas iets by die vulstasie gaan koop, onbewus dat ŉ gewapende rooftog aan die gang is. “Een verdagte is deur die polisie in hegtenis geneem en die ander het gevlug,” het Zwane bygevoeg. “Die polisie het ŉ volskaalse soektog van stapel gestuur na die mans.” Hy het gesê verdere besonderhede is nog nie dadelik beskikbaar nie.